
[image: image1.png]



PARLAMENTUL ROMÂNIEI

CAMERA DEPUTAȚILOR

COMISIA PENTRU ÎNVĂȚĂMÂNT,

ȘTIINȚĂ, TINERET ȘI SPORT

București, 13 iulie 2020
Nr.4C-11/309
RAPORT 
asupra propunerii legislative pentru modificarea și completarea Legii nr.269 din 16 iunie 2004 privind acordarea unui ajutor financiar în vederea stimulării achiziționării de calculatoare 

(Plx. 430/2020)
            1. În baza prevederilor art. 94 și 115 alin. (1) din Regulamentul Camerei Deputaților, republicat, cu adresa nr. Plx. 430 din 7 iulie 2020, Comisia pentru învățământ, știință, tineret și sport a primit spre dezbatere, în fond, în procedură de urgență, propunerea legislativă pentru modificarea și completarea Legii nr.269 din 16 iunie 2004 privind acordarea unui ajutor financiar în vederea stimulării achiziționării de calculatoare.

Pentru întocmirea raportului, Comisia a analizat avizul favorabil al Comisiei pentru drepturile omului, culte și problemele minorităților naționale, avizul favorabil al Consiliului Legislativ nr. 552/09.06.2020 și avizul favorabil al Consiliului Economic și Social nr. 3963/25.05.2020.
Propunerea legislativă are ca obiect de reglementare modificarea și completarea Legii nr.269/2004 privind acordarea unui ajutor financiar în vederea stimulării achiziționării de calculatoare, cu modificările și completările ulterioare, în sensul stabilirii unor măsuri de acordarea a unui ajutor financiar, pe bază de criterii sociale, astfel încât elevii să poată beneficia de un calculator, tabletă sau alt dispozitiv similar pentru a li se permite învățarea la distanță. Beneficiari sunt familiile cu elevi și/sau studenți din învățământului de stat sau particular acreditat, în vârstă de până la 26 de ani, al căror venit brut lunar pe membru de familie este cel mult egal cu valoarea Indicativului Social de Referință.
      
2. În funcție de obiectul și conținutul său, propunerea legislativă face parte din categoria legilor ordinare, potrivit prevederilor art. 73 din Constituția României, republicată.

La lucrările Comisiei au fost prezenți un număr de 19 deputați, din totalul de 25 membri ai Comisiei. 


În baza prevederilor art. 55 și 56 din Regulamentul Camerei Deputaților, republicat, la dezbaterea propunerii legislative a participat ca invitat doamna Ioana Lazăr, secretar general în cadrul Ministerului Educației și Cercetării. 
3. Potrivit prevederilor art. 75 alin. (1) din Constituția României, republicată, și ale art.91 alin.(9) din Regulamentul Camerei Deputaților, republicat, Camera Deputaților este  Cameră decizională.

Senatul, în calitate de primă Cameră sesizată, a respins propunerea legislativă în ședința din data de 30 iunie 2020.
4.  În urma dezbaterii, în ședința din 13 iulie 2020, Comisia a propus, cu 14 voturi pentru respingere și 5 voturi împotriva respingerii, respingerea propunerii legislative pentru evitarea dublei reglementări având în vedere prevederile Legii nr. 109/2020, adoptată în data de 09 iulie 2020, prin care se stabilește că Ministerul Educației și Cercetării asigură, la cerere, fiecărui cadru didactic și fiecărui elev, din învățământului preuniversitar, un dispozitiv - laptop sau tabletă, conectat la internet, pentru a putea participa la activitățile de e-learning.

